Firmin Lambot
Firmen Lambo (; 14. mart 1886 — 19. januar 1964) je bivši belgijski profesionalni biciklista u periodu od 1908.. do 1924. godine i dvostruki pobednik Tur de Fransa.

Karijera 

Lambo je rođen u malom gradu Florenu, gde je radio po 12 sati dnevno. Prvi bicikl kupio je sa 17 godina i vozio po 50 kilometara do posla i od posla. Prvu trku vozio je u lokalnom selu i pobedio je, dobio je pet franaka kao nagradu i kupio je trkački bicikl. Profesionalnu karijeru je počeo 1908. godine, kada je osvojio nekoliko lokalnih trka u Belgiji.

Prvi Tur de Frans je vozio 1911. kada je završio na 11 mestu. Tur je vozio i naredne tri godine, osvojivši po jednu etapu 1913. i 1914. pre nego što je Prvi svetski rat na kratko prekinuo njegovu karijeru i biciklizam uopšte.

Lambo je osvojio prvi posleratni Tur, 1919. godine. Taj Tur je bio prilično jadan, ulice su bile uništene, mnogi vozači nisu bili živi, a trku je završilo samo njih 11. Lambo je bio drugi tokom većeg dela trke, a prvo mesto je preuzeo kada je Ežen Kristof slomio viljušku na biciklu. Lambo je prednost sačuvao do kraja, a opšte mišljenje je bilo da je trku osvojio zbog loše sreće Kristofa, a ne zbog svojih sposobnosti.

Naredne godine završio je treći, uz dve etapne pobede. 1921. je pobedio na jenoj etapi i završio je na devetom mestu u generalnom plasmanu.

Svoj drugi Tur, Lambo je osvojio 1922. godine, nakon što je Hektor Hesgem zaradio kaznu od sat vremena, zbog zamene bicikla. Lambo je tako, sa 36 godina, postao najstariji pobednik Tur de Fransa i grand tur trka (Rekord je srušio Kristofer Horner 2013. osvojivši Vuelta a Espanju sa 41 godinom, ali je Lambo i dalje najstariji pobednik Tur de Fransa) i prvi koji je osvojio Tur bez etapne pobede.

Lambo je vozio još dve godine, ali nije uspio da ostvari nijednu pobedu niti da završi Tur de Frans. 1923. se povukao tokom šeste etape, a 1924. tokom osme etape, nakon čega je završio karijeru.

Spoljašnje veze 

 Profil na biciklističkoj arhivi
 Rezultati Firmena Lamba na Tur de Fransu

Belgijski biciklisti
Pobjednici Tour de Francea